
A munkahelyi stressz, a kiégés és az elköteleződés kapcsolata multinacionális vállalatoknál

Kulcsszavak: munkahelyi stressz, kiégés, elköteleződés, társas támogatás, érzelmi munka
A modern világban életünk minden területét áthatja a stressz: a rohanó életmód, a folyamatosan változó életkörülmények, az információáradat, amivel nap mint nap találkozunk, illetve a nyomás, hogy helyt álljunk a magánéletünkben és a munkahelyünkön egyaránt. Ezen körülmények között fontos megérteni a stressz kialakulásának okait és annak hatásait a mindennapi életünk során. Ezáltal kiemelkedő figyelmet érdemel a munkahelyi kiégés is – egy olyan állapot, amely hátterében gyakran a munkahelyi stressz áll. A kiégés nem csupán egyéni, de szervezeti szinten is komoly kihívást jelent, befolyásolva a teljesítményt, az elköteleződést és a vállalati kultúrát.
A téma aktualitása kapcsán dolgozatomban a stressz hatására, az azzal való megküzdésre, a munkahelyi stresszből eredő kiégési szindrómára, illetve a munkával való elköteleződésre fókuszálok – fő célom a munkahelyi kiégés és az elköteleződés kapcsolatának vizsgálata. A kiégés szakirodalma alapján többek között prevenciós, illetve intervenciós technikákra is szeretnék javaslatokat kínálni.
Multinacionális vállalatok munkavállalói körében végzett kutatásomban megvizsgálom a kitöltők kiégésének szintjét és beemelem a képletbe a munkahelyi elköteleződés fogalmát, melyet a kiégés hiányának (elköteleződési dimenzió) segítségével mérek, majd statisztikai módszerekkel kapcsolom össze a két változót. A nem normális eloszlású mintám indokolta, hogy Spearman-féle rangkorrelációt alkalmazzak a két változó együttjárásának vizsgálatára. Ezeket az eredményeket a munkahelyváltási szándékkal kapcsolatos kérdésekkel egészítettem ki.



